Lhudi li kien 'meħtieġ ferm fil-gwerra tan-Nażi' hu riferut bħala l-ikbar ħalliel fi żmien il-gwerra fl-Ewropa. Michel Szkolnikoff innegozja bċejjeċ tal-arti u ġojjellerija misruqa minn Franza, u għamel fortuna għalih u għan-Nażisti. Szkolnikoff ħarab mill-ġenoċidju u għamel fortuna li tiswa sitt biljun Frank Franċiż fl-1945 (491 miljun ewro) fil-flus tal-lum u miet misterjożament fi tmiem il-gwerra, għalkemm numru ta' nies jemmnu li ħarab lejn l-Amerika t'Isfel. Il-ġurnalist Franċiż u storiku Pierre Abramovici kiteb ktieb fuq Szolnikoff, fejn jispjega kif irnexxielu jaħrab id-destin li mess lil miljuni ta' Lhud oħra u wettaq għalih innifsu ħajja ta' lussu. Abramovici qal: "In-Nażi ħtieġu l-ispeċjalisti; Lhud u mhumiex. Il-qagħda ta' Szkolnikoff kienet komplessa. Hu tqies bħala Lhudi mill-Franċiżi u Arjan min-Nażi. Kien arrestat darbtejn mill-Franċiżi u kull darba meħlus min-Nażi." L-Ambaxxata Amerikana f'Madrid enfasizzat li Szkolnikoff kien ħalliel ewlieni tax-xogħlijiet tal-arti. Rapport kunfidenzjali, datat Awwissu 1944 jgħid li Szkolnikoff seraq ukoll ġojjelli, deheb u ħaġar prezzjuż minn Franza "għan-nom tal-Gestapo." Szolnikoff twieled fl-1895 fir-Russja Tzarista, iżda ħarab wara r-rivoluzzjoni u sar ċittadin Ġermaniż, qabel ma mar fi Franza fls-snin tletin. Biex jaħbi l-oriġini Lhud tiegħu, l-ewwel ma għamel bidel ismu għal Michel u beda jinnegozja fit-tessuti, li kien ibigħ fi ħwienet kbar f'Pariġi. Kien għadu jiġġieled mal-ħajja hekk kif faqqgħet il-gwerra, iżda ma damx ma għamel il-fortuna tiegħu bil-ħjata tal-uniformijiet militari għall-Armata Ġermaniża, in-Navy u wkoll l-SS. Abramovici jikteb: "Kien raġel fqir qabel il-gwerra, iżda mbaħad iltaqa' mas-sieħba tiegħu, mara Ġermaniża bl-isem ta' Helene Samson, li introduċietu lill-membri tan-Navy Ġermaniża u lill-SS. "Dan ir-raġel, neguzjant tat-tessuti ma kellux reliġjon, ideali politiċi u morali. Ried biss jagħmel il-flus u fi tliet snin sar l-iktar raġel sinjur fi Franza. "Eventwalment, kellu parti ewlenija mil-lukandi lussużi fi Franza u f'Monaco u tużżani ta' bini jiswa l-flus fiċ-ċentru ta' Pariġi, madwar Champs Elysées, kastell u proprjetajiet oħra." Wara l-mewt ta' Hilter u ċ-ċediment tal-Ġermaniżi f'Mejju 1945, in-Nażi prominenti ħarbu u dawk li kkollaboraw magħhom fi Franza, bdew ikunu mfittxija. Szolnikoff ħarab lejn Spanja, immexxija mid-dittatur faxxist Franco, iżda milli jidher miet barra Madrid f' Ġunju tal-1945. Il-katavru tiegħu ntrema fil-kampanja u sar attentat biex jinstab u jinħaraq. Il-fehma ta' Abramovici hi li grupp ta' Franċiżi kkaċċjawh u qatluh kiesaħ u biered. Iżda hemm min isostni li l-mewt ta' Szkolnikoff kienet gidba, u li jista' jkun ħarab lejn l-Arġentina fejn aktarx kellu kont bankarju. Meta ntemmet il-gwerra kien hemm battalja legali kbira fuq il-wirt li kellu Szkolnikoff. Din damet sejra s-snin.
Il-Lhudi li stagħna minn fuq il-Ġermaniżi